'विधायक के घर में हुआ था लड़की से रेप'  
बांदा में नाबालिग लड़की से बलात्कार के मामले में सीबी-सीआईडी ने जांच में पाया है कि आरोपी विधायक पुरुषोत्तम द्विवेदी के घर में लड़की के साथ रेप हुआ।
उत्तर प्रदेश के बांदा में एक नाबालिग लड़की से बलात्कार के मामले में सीबी-सीआईडी ने अपनी प्रारंभिक जांच पूरी कर ली है। सूत्रों के मुताबिक सीबी सीआईडी ने पाया है कि आरोपी बीएसपी विधायक पुरुषोत्तम नरेश द्विवेदी के घर में लड़की के साथ बलात्कार हुआ था। साथ ही जांच में यह भी पाया गया है कि लड़की पर चोरी के जो इल्जाम लगाए गए हैं, वे गलत हैं।  जांच एजेंसी ने बांदा पुलिस की भूमिका पर भी सवाल उठाए हैं, जिसने लड़की के खिलाफ चोरी का मामला दर्ज कर जेल में डाल दिया। पीड़ित लड़की सोमवार को बांदा की एक अदालत में पेश हुई थी और उसने अपने साथ हुए बर्ताव के बारे में अदालत को बताया था।  राष्ट्रीय महिला आयोग की टीम ने भी सोमवार को बांदा का दौरा किया था और लड़की ने उसके सामने भी विधायक पर बलात्कार के आरोप लगाए।